b"\n_START_ARTICLE_\nSwakop (reka)\n_START_SECTION_\nOpis\n_START_PARAGRAPH_\nReka Swakop je skupaj s svojim glavnim pritokom, reko Khan, ena najve\xc4\x8djih efemeridnih rek, rek z ob\xc4\x8dasno vodo, v suhem zahodnem delu Namibije. Dolga je 460\xc2\xa0km in ima 30.100\xc2\xa0km\xc2\xb2 veliko povodje. V Swakopmundu se izliva v ju\xc5\xbeni Atlantski ocean. Ime izhaja iz kojsan\xc5\xa1\xc4\x8dine, v nam\xc5\xa1\xc4\x8dini in damar\xc5\xa1\xc4\x8dini se imenuje Tsoa-xaub (tsoa pomeni 'odprtje iztrebkov' ali 'anus', medtem ko xaub ka\xc5\xbee na 'vsebino iztrebkov'). To ime izhaja iz ugotovitve, da pretok velike koli\xc4\x8dine rjavkastega blata v de\xc5\xbeju prina\xc5\xa1a vse mogo\xc4\x8de, tudi trupla \xc5\xbeivali, in jih odlaga v Atlantski ocean._NEWLINE_Obmo\xc4\x8dje okoli ustja reke in okoli\xc5\xa1ke sipine so znani tudi po bogatem \xc5\xbeivljenju ptic in nekaterih nenavadnih rastlinskih vrst (kot je velbi\xc4\x8devka), ki uporabljajo meglo za ohranjanje, kadar ni druge vlage._NEWLINE_Gladina podzemne vode na tem obmo\xc4\x8dju se je zaradi dveh velikih jezov na reki Swakop zni\xc5\xbeala za pribli\xc5\xbeno 0,3 m._NEWLINE_Ne glede na neenakomeren tok reke je v dolini reke Swakop nekaj kmetijstva, zato je regija znana po sve\xc5\xbeih pridelkih, predvsem paradi\xc5\xbeniku, belu\xc5\xa1ih in oljkah. Grozita zasoljevanje in onesna\xc5\xbeenje z uranom (naravno ali iz rudnika urana R\xc3\xb6ssing), ki lahko slabo vplivata na kmetijstvo pridelavo.\n_START_SECTION_\nHidrologija\n_START_PARAGRAPH_\nSwakop odmaka okoli 30.100\xc2\xa0km\xc2\xb2, od izliva v Atlantski ocean pri Swakopmundu mimo naselja Otjimbingwe na vzhod do okoli 50\xc2\xa0km od Okahandje in na jug do vi\xc5\xa1avja Khomas zunaj Windhoeka. Najvi\xc5\xa1ja to\xc4\x8dka povodja je 2480 m. Letna koli\xc4\x8dina padavin se giblje od 0\xc2\xa0mm v spodnjem toku do 475\xc2\xa0mm v vzhodnem vi\xc5\xa1avju Khomas. 39\xc2\xa0% povodja ima padavine, ki presegajo 300\xc2\xa0mm na leto, do 80\xc2\xa0% povodja dobi letno koli\xc4\x8dino padavin nad 100\xc2\xa0mm._NEWLINE_Jez Von Bach blizu Okahandje in jez Swakoppoort zahodno od Gross Barmena v zgornjem toku reke Swakop sta zelo pomembna za oskrbo z vodo osrednje Namibije. Kot vse reke ima tudi Swakop vrsto pomembnih izvirov in ve\xc4\x8djih mokri\xc5\xa1\xc4\x8d v spodnjem toku. Podtalnica je pogosto slana zaradi zasoljenih tal._NEWLINE_V spodnjem toku reke poplave vedno bolj nara\xc5\xa1\xc4\x8dajo zaradi ve\xc4\x8dje uporabe zemlji\xc5\xa1\xc4\x8d na galeriji gozdov ob reki. To prispeva k mo\xc4\x8dnej\xc5\xa1emu in hitrej\xc5\xa1emu odtoku in pove\xc4\x8dani eroziji swakopskih mokri\xc5\xa1\xc4\x8d.\n_START_SECTION_\nRastlinstvo in \xc5\xbeivalstvo\n_START_PARAGRAPH_\nZaradi svoje velikosti in obsega ima reka Swakop zelo raznovrstno obmo\xc4\x8dje povodja. 29\xc2\xa0% povr\xc5\xa1ine je savana visokega velda, 28\xc2\xa0% je savana trnatega velda, 34\xc2\xa0% je polpu\xc5\xa1\xc4\x8dava in prehodno obmo\xc4\x8dje ter 9\xc2\xa0% osrednja pu\xc5\xa1\xc4\x8dava Namib. V visokogorju prevladuje bolj ali manj gosto grmovje. V su\xc5\xa1nem spodnjem toku je rastlinstvo bolj omejeno na dolino reke Swakop z zna\xc4\x8dilno galerijsko vegetacijo iz dreves Faidherbia albida, tamari\xc5\xa1a (Tamarix), Acacia erioloba, salvadore, razli\xc4\x8dne vrste fig, euclea in tudi tobak (Nicotiana spp.), kristavec (Datura) in Prosopis spp. kot invazivne vrste._NEWLINE_Divje \xc5\xbeivali so le na redko poseljene v spodnjem toku. To so predvsem razne antilope, manj\xc5\xa1i plenilci in ptice. Velikih \xc5\xbeivali, kot so sloni, nosorogi, levi in druge velike ma\xc4\x8dke, ni ve\xc4\x8d mogo\xc4\x8de najti. V preostalem povodju so \xc5\xa1tevilne turisti\xc4\x8dne in lovske kmetije, kjer se zadr\xc5\xbeujejo tudi velike ma\xc4\x8dke.\n_START_SECTION_\nUporaba in kolonizacija\n_START_PARAGRAPH_\nV primerjavi z drugimi suhimi rekami v zahodni Namibiji so v pore\xc4\x8dju reke Swakop mesta Usakos, Karibib, Otjimbingwe, Okahandja in glavno mesto Namibije Windhoek z ve\xc4\x8d kot 200.000 prebivalcev._NEWLINE_V zgornjem toku reke so kmetije pogosto dale\xc4\x8d od reke, zna\xc4\x8dilna je ekstenzivno pa\xc5\xa1a, jezovi in visoka raven podzemne vode vzdol\xc5\xbe celotne doline reke Swakop pa spodbujajo intenzivno kmetovanje in celo vrtnarjenje, kot je gojenje belu\xc5\xa1ev v Swakopmund Goanikontes._NEWLINE_\xc5\xa0iroka uporaba podzemne vode v kmetijstvu in velika poraba vode v mestih povzro\xc4\x8data ni\xc5\xbeanje podtalnice. Zlasti v spodnjem toku povzro\xc4\x8da izsu\xc5\xa1itev mnogih izvirov in tudi uni\xc4\x8denje galerijske vegetacije. Zaradi kmetijske prakse se je erozija mo\xc4\x8dno pove\xc4\x8dala, tako da se dragocenej\xc5\xa1a tla izgubljajo, pove\xc4\x8dujejo pa se poplave._NEWLINE_Rudniki urana, kot sta rudnik Langer Heinrich v spodnjem toku Swakopa in R\xc3\xb6ssing na reki Khan, uporabljajo ogromne koli\xc4\x8dine vode, ki \xc5\xa1e dodatno zni\xc5\xbeuje podtalnico. Poleg tega  pogosto trdijo, da pride radioaktivni prah po reki Khan v Swakop in je zato tam pridelana zelenjava onesna\xc5\xbeena z radioaktivnimi snovmi._NEWLINE_Most Swakop v Swakopmundu je pomemben objekt v bli\xc5\xbeini kraja, pri katerem se reka izliva v morje."